Hrefnuvertíðin byrjar vel og nú þegar eru komin sex dýr á land . Hrafnreyður KÓ landaði sínu þriðja dýri í vikunni og Rokkarinn KE hefur landað tveimur . Gunnar Bergmann , hjá IP útgerð , sem gerir út bátana og vinnur hrefnuna fyrir verslanir og veitingastaði hér á landi , segir þetta mun betri byrjun en í fyrra en þá hafði um þetta leyti einungis einu dýri verið landað . Fram til þessa hafa hvalveiðibátarnir einungis verið að veiðum í Faxaflóa . Gunnar segir að góð byrjun núna gefi fyrirheit um gott framhald . Stefnt sé að veiði á um 50 dýrum en einungis 25 dýr veiddust í fyrra og varð að grípa til innflutnings á hrefnukjöti frá Noregi til að sinna innanlandsmarkaði . Þá var líka einungis Hrafnreyður við veiðarnar . Heimilt er að veiða 200 dýr . Verslanir um allt land selja hrefnukjöt að Húsavík undanskilinni . Þar telja menn sölu á kjötinu geta skaðað fyrirtæki sem standa fyrir hvalskoðunarferðum . Gunnar segir að margir Húsvíkingar hafi nú þegar lagt inn pantanir beint til IP útgerðar á kjöti til eigin neyslu . Gunnar segir að neysla á hrefnukjöti hafi aukist gríðarlega í takt við aukinn fjölda ferðamanna hér á landi . Fyrir nokkrum árum var 70% alls hrefnukjöts selt í verslunum um land allt en nú hafi orðið algjör viðsnúningur og á milli 60 - 70% kjötsins fari á veitingastaði .